**Prekenmomenter til søndag 16. november (Global uke)
ved Marianne Munz, Oslo Metodistkirke**

 **Bibeltekster til søndag 16. november, 2025** (fra Kirkeårets tekster, Bibelselskapet)

**Evangelietekst: Matteus 24,35–44**
«35 Himmel og jord skal forgå, men mine ord skal aldri forgå. 36 Men den dagen og timen kjenner ingen, ikke englene i himmelen og heller ikke Sønnen, bare Faderen. Våk:

37 Som i Noahs dager, slik skal det være når Menneskesønnen kommer. 38 For i tiden før storflommen spiste og drakk de, giftet seg og giftet bort, helt til den dagen Noah gikk inn i arken, 39 og de skjønte ingenting før flommen kom og tok dem alle. Slik skal det være når Menneskesønnen kommer. 40 Da skal to menn være ute på markene; én blir tatt med, én blir igjen. 41 To kvinner skal male sammen på kvernen; én blir tatt med, én blir igjen.

42 Så våk da! For dere vet ikke hvilken dag deres Herre kommer. 43 Men det skal dere vite: Dersom husherren visste når på natten tyven kom, ville han våke og ikke la ham bryte seg inn i huset. 44 Derfor må også dere være forberedt! For Menneskesønnen kommer i den time dere ikke venter det.»

**Lesetekst 1: Jesaja 51,11–16**

«11 De som Herren har fridd ut, skal vende tilbake.

De kommer til Sion med jubel,

med evig glede om sin panne.

Fryd og glede møter dem,

sorg og sukk må flykte.

12 Jeg, jeg er den som trøster dere.

Hvem er du som frykter

mennesker som må dø,

menneskebarn som visner lik gress?

13 Du har glemt Herren, som skapte deg,

han som spente ut himmelen

og grunnla jorden.

Alltid, hele dagen, frykter du

for undertrykkerens vrede

når han prøver å ødelegge deg.

Hvor er undertrykkerens vrede?

14 Snart skal den som er i lenker, bli løst,

han skal ikke dø og gå i graven,

og ikke skal han mangle brød.

15 Jeg er Herren din Gud

som rører opp havet så bølgene bruser.

Herren over hærskarene er hans navn.

16 Jeg har lagt mine ord i din munn

og skjult deg i skyggen av min hånd.

Jeg har spent ut himmelen

og grunnlagt jorden

og sagt til Sion: «Du er mitt folk.»»

**Lesetekst 2: 1. Tessaloniker 4,13–18: Når Herren kommer**

«13 Vi vil at dere skal vite, søsken, hva som skjer med dem som er sovnet inn. Dere skal jo ikke sørge som de andre, de som er uten håp. 14 For om Jesus døde og sto opp, og det tror vi, så skal Gud også ved Jesus føre dem som er sovnet inn, sammen med ham. 15 Dette sier vi dere med et ord fra Herren: Vi som fremdeles lever og blir igjen her helt til Herren kommer, skal slett ikke komme før dem som er sovnet inn. 16 For når befalingen lyder, når erkeengelen roper og Guds basun høres, da skal Herren selv stige ned fra himmelen, og de døde i Kristus skal stå opp først. 17 Deretter skal vi som er igjen og ennå lever, bli rykket bort sammen med dem i skyene for å møte Herren i luften. Og så skal vi være sammen med Herren for alltid. 18 Trøst og sett mot i hverandre med disse ordene!»

…

**Momenter til preken:**Dagens tekst, som er hentet fra Matteus 24, står i en kontekst hvor Jesus har en apokalyptisk tale om grusomheter verden står ovenfor før han skal komme tilbake. Kapitlet begynner med Jesu profeti om at tempelet i Jerusalem skal ødelegges. Når evangeliet blir skrevet (mellom 80 og 85 e.Kr.) er dette allerede skjedd (70 e.Kr), så det er forfatteren bevisst. Videre er det beskrevet mange grusomme realiteter som krig og fattigdom fører med seg, som både historien og verden i dag viser oss.

I møte med teksten har man alltid noen valg om hvor man skal legge vekt og fokus. I sammenhengen til Global uke er det gjerne mest nærliggende å ta tak i elementer som handler om verden i dag, om Guds rike her og nå. Her følger noen punkter fra teksten som er relevant å gripe tak i, med blikket rettet mot å belyse en av vår tids største utfordringer: moderne slaveri.

«Himmel og jord skal forgå, men mine ord skal aldri forgå»

* Jesu ord om nestekjærlighet, om frihet for de undertrykte, om rettferdighet og fred vil aldri bli utdatert. I en verden hvor menneskerettigheter brytes daglig, står Jesu ord om rettferdighet fast.
* Prekenpoeng: Vi må holde fast ved vårt kall som kristne til å kjempe mot undertrykking og for frigjøring.

Referansen til Noahs dager

* Det som blir beskrevet om Noah er hvordan menneskene ble likegyldige og likeglade til verden - en påminnelse om faren ved likegyldighet, hvordan den kan gjøre oss til uvitende medskyldige. Når vi møter verdens brutale realiteter og ondskap, har vi et valg om å vende oss mot det, eller vende oss bort fra det. Jesus kaller til å la oss berøre av andre menneskers livserfaringer og møte urettferdighet med rettferd og kjærlighet. For vi velger hver dag om vi vil leve vendt mot Gud og vår neste, eller leve i likegyldighet.

«Så våk da!»

* Det kreves årvåkenhet for å se vår tids former for slaveri. Årvåkenheten handler ikke om å unngå dom, men om å leve et liv i kjærlighet, rettferd og ansvar. Å være våken er å være til stede i verden: tørre å se urett, handle på det – i kjærlighet til Gud og vår neste.
* «Du ser det ikke før du tror det» - er en vending av et ordtak som er treffende i møte med moderne slaveri.

Jesu gjenkomst

* En tolkning av dette er også å se på det billedlig – Jesu gjenkomst kan forstås som et bilde på at Jesus lever i hvert enkelt menneske. Se også til Matteus 25, 40: «Det dere gjorde mot et av disse mine minste søsken, har dere gjort mot meg.» Jesus kommer ikke bare én gang i fremtiden – han kommer hver gang vi møter et menneske i nød.

**Aktuelle sitater til inspirasjon/refleksjon:**

**Elie Wiesel, Holocaust-overlevende og fredsprisvinner**

**«The opposite of love is not hate, it's indifference. The opposite of art is not ugliness, it's indifference. The opposite of faith is not heresy, it's indifference. And the opposite of life is not death, it's indifference. »**

***Norsk oversettelse:* «Det motsatte av kjærlighet er ikke hat, det er likegyldighet. Det motsatte av kunst er ikke stygghet, det er likegyldighet. Det motsatte av tro er ikke kjetteri, det er likegyldighet. Og det motsatte av liv er ikke død, det er likegyldighet.»**

**“We must always take sides. Neutrality helps the oppressor, never the victim. Silence encourages the tormentor, never the tormented.”**

***Norsk oversettelse:* «Vi må alltid velge side. Nøytralitet hjelper undertrykkeren, aldri offeret. Taushet oppmuntrer torturisten, aldri den torturerte.»**

**Martin Luther King Jr.:**

**"The greatest tragedy of this period of social transition was not the strident clamor of the bad people, but the appalling silence of the good people."**

Norsk oversettelse**: "Den største tragedien i denne tiden med sosial forandring var ikke de høylytte ropene til onde mennesker, men den forferdelige tausheten fra gode mennesker."**

**Speiderbevegelsen**

Har man speidere i menigheten, er tilknytningen til speiderløftet og speiderloven god i denne sammenhengen.

Speiderløftet:

«Jeg lover etter beste evne å søke mitt livssyn, hjelpe andre og leve etter speiderloven.» (Norges Speiderforbund)

«Jeg lover å være åpen for Gud, hjelpe andre og leve etter speiderloven.» (KFUK-KFUM).

Speiderloven (Norges Speiderforbund):

1. En speider søker sin tro og respekterer andres.
2. En speider kjenner ansvar for seg selv og andre.
3. En speider er hjelpsom og hensynsfull.
4. En speider er en god venn.
5. En speider er ærlig og pålitelig.
6. En speider kjenner naturen og verner om den.
7. En speider tenker og handler selvstendig og prøver å forstå andre.
8. En speider gjør sitt beste i motgang og vansker.
9. En speider er nøysom og prøver å klare seg selv.
10. En speider arbeider for fred og forståelse mellom mennesker.

Speiderloven (Kfuk-kfum):

1. En speider er åpen for Gud.
2. En speider er en god venn.
3. En speider kjenner og tar vare på naturen.
4. En speider er til å stole på.
5. En speider er nøysom.
6. En speider arbeider for fred.
7. En speider tar ansvar og viser vei.

Og ikke minst: **Vær beredt! Alltid beredt!**